Rolf Arne Berg

**Rolf Arne Berg** (1917–1945) var en norsk offiser og flygeress under andre verdenskrig. Han ble høyt dekorert for sin innsats og mottok Krigskorset med sverd, St. Olavsmedaljen med ekegren og Krigsmedaljen, samt de britiske utmerkelsene Distinguished Service Order og Distinguished Flying Cross med barre.

## Liv og virke

### Opplæring
Etter realartium i 1938, kom Berg inn på Hærens flyskole på Kjeller. Han fikk flygervingen i juni 1939. Seinere samme høst søkte han seg til Trøndelag flygeavdeling på Værnes. Han deltok på nøytralitetsvakt med denne avdelingen og Hålogaland flygeavdeling på Bardufoss. Etter den tyske invasjonen møtte han til krigstjeneste ved Seida i Tana, før han i mai 1940 reiste til Storbritannia og videre til Toronto, der han var med ved opprettelsen av Little Norway i november 1940. Her tjenestegjorde han som instruktør fram til han i mai 1941 sammen med flere andre norske flygere reiste tilbake til Storbritannia for opprettelsen av den første norske jagerskvadronen, 331 (Norwegian) Squadron RAF. Men først måtte nordmennene gjennomgå videregående opplæring ved britiske skvadroner. Berg fikk sin opplæring ved 56 OTU (Operational Training Unit) på flystasjonen Sutton Bridge fra 23. juni til 28. juli. Deretter ble han beordret til 43 Squadron ved Drem i Skottland. I september ankom han 331 skvadron på Castletown nord i Skottland. 

### I kamp
Berg fulgte skvadronen til North Weald i mai 1942. I Skottland hadde skvadronens oppgave vært konvoibeskyttelse, men fra nå ble det tokt mot det okkuperte fastlands-Europa. Han var i luftkamp første gang 31. mai, da han ble kreditert å ha skadet en Messerschmitt Me 109 ved Walcheren (delt med Martin Gran).  Ikke før i februar 1943 ble Berg beordret på sin første hvileperiode. I denne perioden var han tilknyttet 116 Squadron på RAF Heston, før han i april gjennomgikk  Fighter Command School of Tactics. Bare noen dager etter avsluttet kurs begynte han på et nytt, Fighter Leaders School, fra 26. april til 13. mai. Dagen etter returnerte han til North Weald som skvadronsjef for 331 skvadron. 

Arne Austeen overtok skvadronen i oktober 1943. Da var Berg beordret til Boscombe Down. Han var tilbake på North Weald i mars 1944, da han ble utnevnt til operasjonsgruppesjef (Wing Commander Flying) for 132 Wing, som blant annet inneholdt de to norske jagerskvadronene. Det var i denne perioden han fikk malt flyet sitt i norske farger og «kjennetegnet» RAB.

### Død
3. februar 1945 skulle Bergs tjenesteperiode vært over. Han var beordret på hvile. Men dagen før hadde vingens flygere observert store ansamlinger av tyske fly på en flyplass sør for Groningen. Den 3. februar skulle vingen angripe flyplassen, og Berg ville ikke la en slik sjanse til luftkamp gå fra seg. Han spurte sin nærmeste foresatte, Group Captain «Zulu» Morris om å få være med på toktet. Han fikk klarsignal, og klokka 15.35 tok 12 jagerflygere anført av Berg og hans erstatter, påtroppende operasjonsgruppesjef John Ryg, av med kurs mot Eelde. Da de kom fram til målet, slapp de dropptankene før de begynte angrepet på flyplassen. Men Bergs dropptank ville ikke løse ut. Han hadde som leder selv påpekt mange ganger overfor flygerne sine at når ikke dropptankene vil løsne, avbrytes oppdraget. Men Berg fortsatte, fulgt av Ryg. På vei mot målet ble Bergs fly truffet av luftvernild. Ifølge vitner løsnet venstre vinge fra flykroppen før han havarerte i et fjøs på en gård i landsbyen Eelde-Paterswolde. Han ble begravet på en lokal kirkegård. Korset hadde påskriften *Unbekannter Allierter Fliegeroffizier Norwegischer Nationalität Gefallen am 3. Februar 1945*. Graven ble oppdaget av allierte seinere på våren 1945, og Bergs levninger ble overført til Orkanger og gravlagt der i 1946.

Berg ble totalt kreditert seks nedskutte fly, to sannsynlig nedskutte, tre skadde, og seks fly ødelagt på bakken.

### Utmerkelser
Berg ble i statsråd 12. januar 1945 tildelt Krigskorset med sverd. Han ble også tildelt St. Olavsmedaljen med ekegren og Krigsmedaljen. I februar 1945 ble han tildelt den britiske utmerkelsen Distinguished Service Order. I april 1943 ble han tildelt det britiske Distinguished Flying Cross, med barre tildelt i januar 1945.

### Ettermæle
Det er reist en minnestøtte over Berg på Orkanger, der er også en vei, Rolf Arne Bergs vei, oppkalt etter ham. På Luftkrigsskolen i Trondheim er et klasserom oppkalt etter Berg.

I 2017 lakkerte Norwegian Spitfire Foundation, med støtte fra Luftforsvarsmuseet, opp Spitfire IX RR232 i Bergs farger fra høsten 1944. Berg ble hedret med egen event på Kjeller flyplass 18. juni 2017.

Høsten 2017 arrangerte Orkdal kommune en minnemarkering i kommunens kulturhus i anledning 100-årsdagen for Bergs fødsel. Det ble vist dokumenter, etterlatenskaper og gjenstander forbundet med Bergs liv, skalamodeller som representerte flytyper fløyet av Berg, samt foredrag ved Cato Guhnfelt, basert på hans verk om den norske jagervingens virke i Storbritannia og på kontinentet 1941–1945.

I 2020, ved 75-årsdagen for Bergs død, innviet Orkland kommune en permanent utstilling i Orkland hovedbibliotek. Utstillingen omfatter bildemontasjer, dokumentasjon og skalamodeller av fly fløyet av Berg, samt samtidige fly og fiendefly. På 80-årsdagen for hans død ble det avduket en minnestein i Eelde, der han styrtet.

## Referanser


## Kilder
* Guhnfeldt, Cato: *Spitfire Saga – Mot overtak i luften — bind IV. Wings 2013. ISBN 978-82-998071-3-5*
* Guhnfeldt, Cato: *Spitfire Saga — Felttoget i Nederland/Fred — bind VII. Wings 2017. ISBN 979-82-998071-6-6*

## Eksterne lenker
* Krig og Fred: Rolf Arne Berg (RAB). Bildesamling på www.orkanger.info